《赠崔公》
唐代·张说

我闻西汉日，四老南山幽。长歌紫芝秀，高卧白云浮。

朝野光尘紫，榛芜年貌秋。一朝驱驷马，连辔入龙楼。

昔遁高皇去，今从太子游。行藏惟圣节，福祸在人谋。

卒能匡惠帝，岂不赖留侯。事随年代远，名与图籍留。

平生钦淳德，慷慨景前修。蚌蛤伺阴兔，蛟龙望斗牛。

无嗟异飞伏，同气幸相求。

作者简介：张说(667年～730年) 唐代文学家，诗人，政治家。字道济，一字说之。原籍范阳（今河北涿县），世居河东（今山西永济），徙家洛阳。